2015թ. դեկտեմբերի սկզբին ՌԴ ԱԳՆ-ը դատապարտեց Թուրքիայի կողմից Իրաքում՝ Մոսուլի մոտ գտնվող Բաշիքայի ճամբարում, տանկային մեկ գումարտակ տեղակայելը՝ դա որակելով որպես միջազգային իրավունքի կոպիտ ոտնահարում. «Մոսկվան հակաիրավական է համարում առանց Բաղդադի հավանության Իրաքում թուրք զինվորականների գտնվելը։ Թուրք զինվորականները Մոսուլի մոտ ժամանել են առանց իրաքյան օրինական կառավարության համապատասխան դիմումի ու հավանության։ Նման ներկայությունը որակում ենք որպես անընդունելի»[81]։ Լավրովն իր հերթին հայտարարեց. «Ռուսական ինքնաթիռը խոցելիս իրենց գործողությունների ողջ օրինականության մասին խոսող Թուրքիայի իշխանությունները ռազմական ստորաբաժանումներ են մտցրել Իրաք՝ հայտարարելով, որ հարգում են Իրաքի տարածքային ամբողջականությունը, և որ իրենց այդ քայլն ուղղված է Իրաքի ինքնիշխանության և տարածքային ամբողջականության ամրապնդմանն ու ապահովմանը։ Ահա և ողջ բացատրությունը։ Եվ դա ասում են այն մարդիկ, ովքեր հայտարարում էին, որ իրենց հաշվարկներով՝ 17 վայրկյանը, եթե անգամ դա ընդունենք որպես հիմք, բավական է, որպեսզի խոցեն ռուսական ինքնաթիռ։ Թուրքիան խախտում է Իրաքի ու Սիրիայի տարածքային ամբողջականությունը»[82]:Ռուսաստանը հետագա ամիսներին շարունակ հանդես եկավ նմանատիպ հայտարարություններով՝ Թուրքիայից պահանջելով զորքը դուրս բերել Իրաքի հյուսիսից և Իրաքում Թուրքիայի գործողությունները որակելով «բեսպրեդել»[83]։